Lepton
Leptoni su elementarne čestice na koje ne djeluje jaka nuklearna sila, čime se razlikuju od kvarkova, a zajedno s njima ubrajaju se u fermione. Postoje tri poznate generacije parova leptona: elektron, mion i tau-čestica koji nose jedinični električni naboj čine jedan član para, a drugi član je odgovarajući neutrino koji je neutralan i gotovo bez mase. Za svaku od ovih šest čestica postoji također i odgovarajuća antičestica, pri čemu su nabijene čestice negativne, a antičestice pozitivne. Leptone karakterizira zakon o očuvanju leptonskog broja - zbir leptona (leptonski broj 1) i antileptona (leptonski broj -1), koji ulaze u reakciju, jednak je broju leptona koji iz nje izlaze.